
Imali smo namjeru podići kamatni kredit, ali smo saznali da je ***[kamata](https://pitajucene.com/search/kamat/questions/ "Pretraži pitanja o kamati")*** ***[haram](https://pitajucene.com/search/haram/questions/ "Pretraži pitanja o haramu")***, pa šta nam savjetujete?


* 
* 
* 
* 
* 
* 
* 

 

Kamata
======

 

Treba znati da je kamatni kredit dozvoljeno uzeti samo u situaciji kad čovjek nema šta jesti i kad doslovno ostane bez krova nad glavom, to jest, kad bude na ulici. Nije uslov da čovjek ima vlastitu kuću, niti stan, niti luksuzni auto! Bolje je živjeti pod kirijom i umrijeti kao podstanar, a zaslužiti Allahovo zadovoljstvo, nego imati i kuću, i luskuzan auto, i nekretnine, a umrijeti s Allahovom srdžbom. Zar nam nije dovoljno to da je Resulullah, sallallahu alejhi ve sellem, bio toliko siromašan da je umro a njegov pancir pohranjen kod jednog jevreja kao hipoteka za žito?!


Imajmo na umu ajete i hadise koji govore o poslovanju uz kamatu: “Oni koji se kamatom bave dići će se kao što će se dići onaj koga je dodirom ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** izbezumio, zato što su govorili: ‘Kamata je isto što i trgovina.’ A Allah je dopustio trgovinu, a zabranio kamatu. Onome do koga dopre pouka Gospodara njegovog – pa se okani, njegovo je ono što je prije stekao, njegov će slučaj Allah rješavati; a oni koji opet to učine – bit će stanovnici Džehennema, u njemu će vječno ostati. Allah uništava kamatu, a unapređuje milosrđa. Allah ne voli nijednog nevjernika, grešnika.” (El-Bekara, 275, 276)


Imam el-Buhari zabilježio je da je Semura b. Džundub, radijallahu anhu, pripovijedao da im je Vjerovjesnik, sallallahu alejhi ve sellem, ispričao sljedeće: “Sinoć sam sanjao da su me dva čovjeka odvela u Svetu zemlju. Zaputili smo se i došli do rijeke od krvi u kojoj je stajao neki čovjek, a u sredini rijeke bio je čovjek ispred koga je bilo kamenje. Kad god bi onaj što je bio u rijeci htio izaći, drugi bi ga pogodio kamenom u usta i vratio ga gdje je bio, i to bi se ponavljalo. Upitao sam: ‘Ko je onaj čovjek?’, pa mi je onaj što je bio u rijeci odgovorio: ‘To je čovjek koji posluje uz kamatu.’”


Muslim je zabilježio sljedeće Džabirove, radijallahu anhu, riječi: “Resulullah, sallallahu alejhi ve sellem, prokleo je onoga ko posluje uz kamatu, onoga ko mu u tome pomaže, zapisničara i svjedoke. I rekao je: ‘Svi oni snose isti grijeh.’”


Imam et-Taberani zabilježio je da je el-Bera b. Azib, radijallahu anhu, prenio je sljedeće Poslanikove, sallallahu alejhi ve sellem, riječi upozorenja: “Kamata ima sedamdeset i dva ogranka, najmanji je ogranak ravan bludu s vlastitom majkom, a najveći vid kamate jeste skrnavljenje časti drugog muslimana.”


Rukovodimo se navedenim ajetima i hadisima, da bismo izbjegli Allahovu srdžbu koja će neizostavno stići sve one koji posluju uz kamatu. I znajmo da ćemo biti pitani jesmo li svoje porodice hranili halal-imetkom. A Allah najbolje zna, On je zaštitnik vjernikâ.


Na pitanje odgovorio: prof.***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***


Preuzeto sa stranice <http://www.n-um.com>


